Linnea (4) syklet rett ned i hullet - adressa.no
Linnea (4) syklet rett ned i hullet
- Vi venter bare på at det skal skje en alvorlig ulykke.
Publisert: 07.07.2011 14:18 Sist oppdatert: 07.06.2012 11:14
Brann i elsparkesykkel i Trondheim
«Det var en gang et idyllisk sted i Trondheim som hette Tyholt. Det hersket fred og ro der. Den søtlige duften av ferske bakervarer fra Mikalsen en søndags morgen og lyden av barn som syklet i gatene, ja selv trafikkstøyen var minimal. Sånn er det ikke lenger.»
Det skriver Hege Tunstad på bloggen sin.
- Tryna fire ganger
I går tok Tunstad med seg datteren Linnea (4) for å besøke søsteren som bor noen hundre meter unna. Linnea synes det er kjempegøy å sykle. Men det er ikke enkelt for en fersk syklist når veiene er fulle av hull.
- Hun tryna fire ganger. Det er så mange hull i veiene på Tyholt, at Linnea må gå av sykkelen hele tiden for å unngå å havne i ett, sier Tunstad.
Akkurat det skjedde i går. Linnea syklet rett ned i et hull og pådro seg flere skrubbsår. Det var knærne som fikk unngjelde denne gangen, men Tunstad venter bare på at det skal skje en større ulykke.
- De fleste områdene på Tyholt er flate og fine. Men veiene er så skeive, humpete, sprekkete, hullete og har skarpskårne asfaltkanter. Her bør man ikke være ustødig i tillegg. Det er farlig, understreker Tunstad.
Fireåringen er nå blitt vant til å falle av sykkelen, og etter å ha tørket gårsdagens modige tårer sa hun; «opp igjen».
- Jobben de gjør virker ulogisk
Det blir stadig færre hull i Trondheims veier og gater, men det går ikke fort nok. Før sommeren var det registrert 2400 hull i byen, og målet var at alle disse skulle fikses i løpet av to år.
I følge Trondheim bydrift, går alt etter planen.
Brende AS er hyret inn av Trondheim kommune for å tette igjen alle gravehullene. På Tyholt sitter Hege Tunstad og ser på at de jobber. Likevel er hun ikke fornøyd.
- Det er fint at de er i gang, men den måten de jobber på virker ulogisk. De har fikset fortauet rundt her jeg bor, men oversett de store hullene som ligger midt i veien en meter unna. Når både mannskap og maskiner er på stedet, kunne de ha tatt de i samme slengen, mener Tunstad.
Ulike hull
Men det er forskjell på gravehull og slaghull.
- Er det et hull midt i veien, er det veivedlikeholdet som har vært mangelfullt. Brende AS er kun engasjert til å reparere etter graving. Da får graveentrepenøren regningen. Om det er slaghull så tas det på Trondheim kommunes regning, sier Svein Kolstad i Trondheim Bydrift.
Det er de forskjellige driftstasjonene i Trondheim som tar seg av veivedlikehold og slaghull.
Er det verre på Tyholt enn andre steder?
- Nei, sier Kolstad.
Hege Tunstad oppfordrer nå ordfører Rita Ottervik om å ta med seg sykkelen og selv se hvordan det er for de myke trafikantene på Tyholt.